पाएं अपने शहर की ताज़ा ख़बरें और फ्री ई-पेपरडाउनलोड करें
बारिश की कामना के लिए गांवों में मनाई जाने वाली उजमनी की तर्ज पर अब ग्रामीण कोरोना संक्रमण के खात्मे की प्रार्थना कर रहे हैं। रहवासी गांव के बाहर स्थित मंदिर में जाकर विशेष पूजा कर रहे हैं। भोजन भी वे बाहर ही बना रहे हैं। उनका मानना है दवा के साथ दुआओं से भी कोरोना हारेगा।
कोरोना संक्रमण ने अब गांव में भी पैर पसार लिए हैं। बढ़ते मरीजों की संख्या देखते हुए ग्रामीणों ने अब अध्यात्म और परंपरागत तरीके भी शुरू कर दिए हैं। शनिवार को ग्राम करड़ावद के घरों पर ताले डले रहे। हर एक बाशिंदा गांव के बाहर अलग-अलग स्थानों पर पहुंचा और वहीं पर भोजन तैयार किया। कुछ ऐसे थे जिन्होंने गांव बाहर जाकर मंदिर में प्रार्थना की। घर में बीमार व्यक्ति को भी नहीं छोड़ा गया, उसे भी परिजन अपने साथ ही ले गए। इस सबका उद्देश्य कोरोना संक्रमण का खात्मा करना था। सुबह 8 बजे घर से निकले ग्रामीण शाम को 5 बजे बाद गांव पहुंचे। इस दौरान गांव की ओर आने वाले रास्तों को भी बंद कर दिया गया था। गौरतलब है कि ग्राम टेमरिया, पंथबोराली, ठिकरियापाड़ा के ग्रामीण भी इसी तरह गांव से बाहर जाकर प्रार्थना कर चुके हैं।
गांव में किया अभिमंत्रित जल का छिड़काव
करड़ावद नदी के तट पर स्थित खेड़ापति हनुमान मंदिर पर पांच दिवसीय यज्ञ की पूर्णाहुति शनिवार को हुई। यज्ञ पं. भगवती प्रसाद शर्मा, पं. हरेंद्र शर्मा बामनिया, पं. खुशाल शर्मा करड़ावद द्वारा संपन्न कराया गया। यजमान रतन लाल पटेल, वासुदेव रोजा, विद्या रोजा, रघुवीर सिंह मंडलोई, योगेंद्र मंडलोई ने आहुति डाली। दोपहर 12 बजे पूर्णाहुति के बाद देवी-देवताओं की आरती की हुई। इसके बाद यज्ञ में अभिमंत्रित जल को टैंकर व अन्य संसाधन में एकत्रित किया गया। पश्चात इस जल का छिड़काव गांव के प्रमुख मार्गों पर किया गया। इसके अलावा एक टैंकर से हनुमान मंदिर से लेकर गांव के चारों ओर इस जल काे छिड़का गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva zho_Hant eng_Latn